  Виталий Пронин  Кык-куинь ар ӵоже пиналъёссэс утьыса доразы пукись анай-атайёс лӧптэмын: Ижысь нылпи садъёсын усьтӥськоз эшшо 50 группа, мукет сямен вераса - 1 сюрс инты. Та сярысь али шумпотыса иворто телевизор, радио, Интернет вотэс. Нош кытысь сомында инты шуак потӥз? Та сярысь нокин но уг вера. Ваньзы пусйыны выро: садъёсын, пе, вал буш интыос, шер усьяськылӥсь кабинетъёс. Огзы но шараяны уг дӥсьто: выль группа усьто, спортзалъёсты но крезьгуръя кабинетъёсты быдтыса, соосты выльдыса. Озьы лэсьтӥзы ни, мон тодэмъя, Ижысь 190 но 183 номеро садъёсын.Мон ачим кема дыр ӵоже Ижысь огаз нылпи садын воспитатель вал. Садмы олокыӵе бадӟым ӧй вал ке но, тэшкылиослэн вал асьсэлэн спортзалзы но, музыкая кабинетсы но, соосын ужазы нимысьтыз специалистъёс. Пиналъёс шумпотыса ветлӥзы занятиосы. Нош мар луиз табере? Городысь ог витьтон садын выль группа усьтӥськоз, куд-огез усьтӥськиз ни. Кытын пиналъёсын ужаны кулэ? Одӥг группае тупатэм куронъёсъя 15 нылпи ветлыны чакламын, нош асьмелэн соос 30 кузя люкасько. Ярам, гужем таосты кыре но зарядка лэсьтыны поттод ай. Нош толалтэ? Куамын мурт пичи сэрегын ӵукна ик позыръяськыны-тэтчаны кутскиз ке, кӧня тузон ӝутӥськоз! Кызьы дыдыос-экеос изьыны кулэ сыӵе интыын? Собере спортзаллэн кабинетэз яслилы сяна уг тупа - интыез пичи. Ёркыт азьын бадӟым нуныосты возид ке, таосыд четлыке донгем но пыдтэк кылем тылобурдоослы укшаны уз кутске-а? Крезьгуръя кабинет сярысь ке верано, зэм, кырӟаны группаын но луэ. Тросаз садъёсын озьы ик ужало, магнитофон лэзьыса. Но пусйытэк ӧвӧл тани мае: нылпиослы кулэ ӧвӧл «кулэм» крезьгур, соос сое рос-прос уг ик кыло. Сюлэмзэс вырӟытыны пӧрмытэ улэп гур гинэ. Нош со улэпсэ поттэ зэмос инструмент. Ярам, баянэз солань-талань кысканы капчи ай. Нош мар карыны кулэ фортепьяноен?Малы та ваньмыз сярысь нокин уг сюлмаськы? Нылпиослэн тазалыксы гинэ уз быры, йырсазьзы но, асьсэзыз шӧдонзы но, дунъянзы но куашкалоз. Нылпиос - килькаос ӧвӧл! Соосты «бекчее» туйнаны уг яра!Тросэзлэн воспитательёслэн, мынам аслам но, йырзы кур: страховать каронэн вырисьёс, мувӧй поттӥсьёс ас вакытаз одӥг гинэ нылпи садэз асьсэлы ӧз каре. Малы таослэсь юртъёссэс нокин уг йӧтылы? Оло, соосты кӧня ке пачкатоно, вӧл-вӧл улонзэс сюбегатоно. Соку зэмен но садэ черод кулэсмоз, спортзалъёсты йӧтылоно уз луы ни.Оксана Константинова. Иж город.Ижын, зэмен ик, нылпи садъёсы черодэ султэмъёс лачак. Город администрациысь нылпиосты школалэсь азьло визьноданъя управленилэн кивалтӥсез Надежда Варламова ивортэмъя, доразы пукись 1 арес но ӝыные вуэм тэшкылиос 4,5 сюрс кузя люкасько. Соин ик кивалтӥсь шумпотэ, выль группаос усьтыны луонлык кылдӥз шуыса. Со вера:- 1990-тӥ аръёсы пиналъёс ӧвӧлэн, сэрегъёс буш медаз улэ шуыса, куд-ог кабинетъёс крезьгуръя залъёслы пӧрмытэмын вал. Юнме соосты шунтыса но югдытыса уд возьы ук. 1 зал интые 2 луиз. Ӵапак таосты ик али кулэстӥськомы, 1 кельтӥськомы. Выль группа усьтӥськоз пичи нылпи садъёсын гинэ. Бадӟымъёссэ, 5 группалэсь ятыр пиналъёсынзэ, ум йӧтылэ.Надежда Варламова оскытэ ке но, бадӟым садъёсты уз исалэ шуыса, улонын малы ке ваньмыз йырин-чукин луэ. Кылсярысь, 190 номеро нылпи садын воксё 1 гинэ крезьгуръя кабинетсы вал. Табере со но быроз. Эсьмаса, 5 интые 6 группа ужалоз.Вазиським Ижысь 190 номеро нылпи садлэн кивалтӥсезлы Мария Васильевалы.- Музыкая залмес быдтӥськом ик, - шуиз Мария Владимировна. - Сое тупатъян-выльдон ужъёс мыно ни. Отын табере ясли луоз. Нош кырӟалозы-эктозы спортзалын. Таиз милям бадӟым. Соин ик тазалыксы нылпиослэн уз куашка. Ма, музыкая кабинетмы, оло, воксё но ӧй луысал. Азьвыл аръёсы нылпиос туж ӧжыт вал. Соин сэрен огаз группаямы музыкая кабинет усьтӥмы. Тросэз садъёс озьы каризы. Ӵапак соосты ик али выль группа усьтыны косо. Черод кузь дыръя уг яра ни, вылды, учкыны: жаль я ӧвӧл залъёсмес быдтыны. Жаляса верано, нылпи садэ сюронзэс городын гинэ чидатэк уг возьмало - гуртъёсын но. Озьыен, ёрос центрысь куд-ог садъёсты но выль амалэн ужаны косӥсез вань ни. Кылсярысь, Алнаш черкогуртысь «Берёзкаысь» музыкая кабинетсэс быдто шуыса, вераськон ветлэ.Ёросысь дышетонъя управлениысь нылпиосты школа азьын визьноданъя ёзысь специалист-эксперт Юлия Токарева верамъя, черкогуртын 2008-тӥ арын вордӥськемъёсты гинэ ай рос-прос интыяны пӧрмытӥзы. 2009-тӥын вордӥськемъёс пӧлысь 11 пинал садэ ветлэ ни. 147 дыды-эке черодзэ возьма. Ӵапак та черодэз вакчиятон вылысь ик «Берёзка» вылэ омырскизы. Таид куинё ар талэсь азьвыл гинэ пуктэмын ай. Кабинетъёсыз паськытэсь, туала куронъёслы тупамонэсь. Озьыен, крезьгуръя сэрегез группалы пӧрмытыны луоно.- Кӧня ке ар талэсь азьло ми туж курадӟыса улӥмы, - вера нылпи садлэн кивалтӥсез Валентина Орешникова. - Юртмы коръёслэсь ӝутэм маке гинэ вал, кабинетъёс пичиесь. Туалазэ нылпи садмес вуженыз матын но уд ӵошаты. Анай-атайёс ик шумпотӥзы. Туннэ татын усьтэмын 10 группа. Мукет сямен вераса, дорамы ветлэ 244 пинал. Кивалтӥсьёс пӧлын вераськон ветлыны кутскылӥз ик: эшшо 1 группа усьтоно. Музыкая кабинеттэк но, пе, уд кулэ. Но кызьы ми сотэк? Сомында пиналэз кытын ке визьнодано ук!Кин тодэ, кужмысь косысалзы ке, оло, сое быдтонэ но вуысалмы. Но ми пала кариськизы Роспотребнадзорын но тылпу кысонын ужасьёс. Таос ӧжытсэ куинь могӟет пуктӥзы. Нырысетӥез: музыкая залмы улын интыяськемын сиён пӧзьтон люкетмы. Отысь ческыт зынъёс нылпиослы воксё ужаны маза уз сётэ ни. Тылпу потон ласянь но кышкытгес. Кыкетӥез: крезьгуръя залмы интыяськемезъя-конструкциезъя омырын ошиськыса кадь улэ. Соин ик отын 16-18 градус сяна уг улы. Часта ӵоже эктыны-кырӟаны та тупамон, нош быдэс нуналдэ ортчытыны уг луы ни, салкымгес. Куинетӥез могӟет: музыкая залын нокыӵе сьӧрос шуонъёс ӧвӧл. Озьыен, быдэс люкетэз выль сямен тупатъяно-лэсьтоно. Со понна бадӟым уксё кулэ. Кытысь ай со? Милям сотэк но пукон-ӝӧкъёсмы уггес тырмо ай.Кин но со та могӟетъёсын сэрен, оло, йыркуръяськыны кутскиз ик. Зэм, черодзэс возьмась нылпиосты но валаны луэ. Но музыкая залмес быдтыны сётэме уг поты. Солэсь ортчыт - нюръясько со понна.Группаосмес кык-куинь адямилы паськытатыны луонлык вань. Кабинетъёсты кӧнялы ке паськытатом. Та ужез сентябрь шорын йылпумъяломы, дыр. Озьыен, 15 интые, группаямы ветлоз 19 тэшкыли, - йылпумъяз Орешникова. Черод пумтэм-йылтэм. 1 арес но ӝыные вуэм пинал понна пособие уг тыриськы ни. Коммерческой нимаськись садэ нылпиез нуллон толэзяз ичизэ 6-8 сюрс манет тыр усе. Утиськыны мылкыд карисьёс уно - газетъёсын но, Интернет вотэсын но ялонъёссы лачак. Но таосыд часаз 100 манет я солэсь тросгес коньдон куро. Лыдъяно-чотано ке, толэзяз ог 16 сюрс манеттэ ыштӥськод. Нош уждунэд сомында но ке ӧвӧл? Ярам, ӵыжы-выжыосыд юрттӥсько ке. Нош таос но ке ӧвӧл?Таӵе югдурын, зэмен ик, туж шумпотод выль группа усьтӥськемлы. Астэ, оло, буйгатод: ӵок, спортзалзы но музыкая кабинетсы ӧвӧл ке. Пиналме шутэтскон нуналъёсы кытчы ке визьноданы нимысьтыз нулло.Ярам, городын, оло, зэмен но пиналэд пиртэш уз кыльы. Нош мар карыны кулэ ёрос центрын улӥсьёс? Нылпи садысьтызы нимысьтыз кабинетъёссэс быдтӥзы ке, кытчы мынозы тэшкылиос? Психологъёс верамъя, быгатонлыкъёсты котыр ласянь кыре поттоно пичиысен, пиналъёслы крезьгур борды кыстӥськыны одно юрттоно, мугорзэс но кыдатыны вунэтоно ӧвӧл.Елена Сараматова.     